མངའ་བདག་རྩེ་ལྡེ་

མངའ་བདག་རྩེ་ལྡེ། 
སྟོད་ཀྱི་མགོན་གསུམ་གྱི་རྒྱུད་པ།   མངག་བདག་འདི་ཉིད་བྱང་ཆུབ་འོད་ཀྱི་གཅེན་པོ་འོད་ལྡེའི་སྲས་ཡིན།   འདི་ཉིད་ཀྱིས་པཎྜི་ཏ་ཞི་བ་བཟང་པོ་དང་།   མཁས་པ་ཛྙཱ་ན་ཤཱི།   འཆི་བ་མེད་པ་ར་ཧེ་ཏ།   པཎྜི་ཏ་ག་ཡ་དྷ་ར།   བཙུན་མོ་ཅན།   པཎྜི་ཏ་པུནྱ་ཤྲཱི།  སུརྱ་སི་ཏི།   པཎྜི་ཏ་སུ་མ་ཏི་ཀིརྟི།   པཎྜི་ཏ་གཞོན་ནུ་བུམ་པ།   གསེར་གྱི་གོ་ཆ།   བལ་པོ་བྷམ་ལནྡྲ་རྣམས་འདན་དྲངས་ཤིང་།   རབ་བྱུང་དང་པོའི་མེ་འབྲུག ( ༡༠༧༦ ) ལོར་དབུས་གཙང་ཁམས་གསུམ་གྱི་སྡེ་སྣོད་འཛིན་པ་ཕལ་ཆེར་མངའ་རིས་སུ་འདུས་ཏེ་ཆོས་ཀྱི་འཁོར་ལོ་བསྐོར་བའི་བསྙེན་བཀུར་དང་བདག་རྐྱེན་བླ་ན་མེད་པ་མཛད་པ་མ་ཟད།   རྒྱ་གར་ནས་བྱོན་པའི་པཎྜི་ཏ་དེ་རྣམས་དང་བོད་ཀྱི་ལོ་ཙཱ་བ་རྣམས་ཀྱིས་མདོ་སྔགས་ཀྱི་ཆོས་ཚུལ་མཐའ་ཡས་པ་བསྒྱུར་ཞུས་ཀྱིས་རྒྱ་ཆེར་སྤེལ་བས་བོད་ལ་སངས་རྒྱས་ཆོས་ལུགས་ཀྱི་གྲུབ་མཐའ་མི་འདྲ་བ་ཁག་མང་པོ་ཐོན་པའི་འགོ་ཚུགས།   དེ་བཞིན་རྔོག་ལོ་ཙཱ་བ་བློ་ལྡན་ཤེས་རབ་རྒྱ་གར་དུ་བརྫངས་པའི་བདག་རྐྱེན་མཛད་པ་སོགས་བོད་ཀྱི་རིག་གནས་ཆེས་ཆེར་སྤེལ་བའི་བྱ་བར་མངའ་བདག་འདི་ཉིད་ཀྱིས་མཛད་རྗེས་ཆེན་པོ་འཇོག་གནང་མཛད་ཡོད།	རྩེ་ལྡེའི་སྲས་འབར་ལྡེ།	བཀྲ་ཤིས་ལྡེ།	ལྷ་སྡེ།	ནཱ་ག་དེ་ཝ་རྣམས་རིམ་པར་འཁྲུངས་པའི་རྒྱུད་པ་མངའ་རིས་ཀྱི་ཕྱོགས་སུ་གྱེས་ནས་མངའ་རིས་ཀྱི་བཙན་པོ་ཕལ་ཆེ་བ་བྱུང་།
༼དུང་དཀར་ཚིག་མཛོད་ཆེན་མོ་༽ནས་བཏུས།
Category:དུང་དཀར་ཚིག་མཛོད་ཆེན་མོ་